Turkye wil 'veiligheidsone' aan Siriese grens skep | Netwerk24
Turkye wil 'veiligheidsone' aan Siriese grens skep
26 Januarie 2019 10:00
Turkye verwag dat sy bondgenote sal help om binne 'n paar maande 'n "veiligheidsone" in Sirië langs die Turkse grens te skep.
Indien dit nie gebeur nie sal sy land dit self doen, het pres. Tayyip Erdogan van Turkye Vrydag gesê.
Pres. Tayyip Erdogan van Turkye.Foto: Reuters
Pres. Donald Trump het in Desember besluit om al 2 000 Amerikaanse soldate uit Sirië te onttrek.
Erdogan het daarna gesê hy en Trump het die skep van 'n veiligheidsone van 32 km in Sirië se grondgebied bespreek.
Trump se besluit is aangekondig terwyl Turkye voorberei het op 'n aanval teen die Siries-Koerdiese YPG-militante oos van die Eufraatrivier, wat deur Amerika gesteun word.
Turkye het lank reeds sy woede uitgespreek oor Amerika se ondersteuning van die YPG, wat deur dié land as 'n terroristegroep beskou word.
Erdogan sê die veiligheidsone behoort daarop gemik te wees om "ons land van terroriste te beskerm, en nie terroriste reg langs ons grens te beskerm nie".
"Andersins sal ons beslis self dié sone skep. Ons enigste verwagting van ons bondgenote is om logistieke steun aan Turkye te bied," het Erdogan aan ondersteuners in die oostelike stad Erzurum gesê.
YPG is 'n belangrike bondgenoot van die VSA in die stryd teen die Islamitiese Staat. Trump het voorheen gewaarsku dat Turkye hulle nie in Sirië moet aanval nie en geïnsinueer dat enige so 'n aanval negatiewe gevolge vir die Turkse ekonomie sal hê.
Erdogan sê nóg die VN nóg die internasionale koalisie wat gestig is om Siriërs beskerm is in staat om 'n veiligheidsone te skep of veiligheid in die streek te handhaaf.